Harilik käokuld

See artikkel räägib liigist. Perekonna kohta vaata artiklit Käokuld (perekond). Harilik käokuld (Helichrysum arenarium) on korvõieliste sugukonda kuuluv taimeliik. Seda kasutatakse nii ravim- kui ka ilutaimena. Harilik käokuld kasvab looduslikult Euroopas ja Kesk-Aasias. Taime vars on püstine, kasvab 30–40 cm pikkuseks, monopodiaalne (kasvab varre peaharu, mis annab külgharusid, kuid need ei kasva enamasti kõrgemaks kui peaharu), rohkelt lehistunud. Käokuld moodustab kasvukohas tiheda taimkatte. Juur on lühike, puitunud, läbimõõduga 5–7 mm (kuni 15 mm). Lehed on terveservalised, mõlemal poolel kaetud valge villaga, vanemas eas enam-vähem paljad. Alumised lehed on pigem elliptilised, paiknevad kodarikuna ja kinnituvad rootsudele, varrelehed lineaalsüstjad ja rootsudeta. Õied on kuldkollased ja asetsevad kännasjalt pööristes, mille läbimõõt on 6–7 mm. Kattelehed on munajad või piklikud, nahkjad, asetsevad väga hajusalt, värvuselt kollakad või pruunid. Õitseaeg kestab juulist septembrini. Taim on levinud Euroopas ja Kesk-Aasias. Eestis leidub harilikku käokulda peamiselt Lõuna-Eestis, harva võib teda leida ka Põhja-Eestis. Kasvab kuivades rohke päikesevalgusega kohtades, liivastel küngastel, sageli nõlvadel ja põlluservadel. Droogina kasutatakse hariliku käokulla õisikuid, ladina keeles floes Helichrysi arenarii. Neid kogutakse õitsemise ajal (juulis ja augustis). Samalt kohalt võiks õisi koguda 3–4 korda. Õisi korjatakse 5–7 päeva tagant. Eestis ei tohi neid taimi loodusest koguda. Õisikuid kuivatatakse tavaliselt varjus. Kuivades õisikud murenevad. Õisikud võivad laguneda ka soojas ja päikesepaistelises kohas. Standardtingimustel kuivatades peab õhu niiskus olema alla 12%. Pöörised võiksid olla pikema kui 1 cm pikkuse varrega, väikseid osakesi, mis läbivad sõela 2 mm² avasid, võiks olla kuni 5%. Kuivatatud õisi võib säilitada kuni kolm aastat. Käokulla õisikud sisaldavad flavonoidseid glükosiide, C- ja K-vitamiini, ka ftaliide, kõrgemolekulaarseid alkohole ja steroide. Õisikus on makroelementidest kaaliumit 16,3; kaltsiumit 7; magneesiumi 1,2; rauda 0,13 mg/kg. Mikroelementidest leidub selles mangaani 0,38; vaske 0,51; tsinki 0,39; kroomi 0,08; alumiiniumit 0,03; seleeni 17,1; niklit 0,71; strontsiumi 0,38; pliid 0,02 ja boori 85,2 μg/g. Käokuld on antibakteriaalse toimega. Taimest valmistatud galeenilised preparaadid stimuleerivad sapphapete sünteesi kolesteroolist ja suurendavad bilirubiini sisaldust sapis. Käokulla ekstraktil on spastiline toime. Need omadused on tingitud taimes leiduvatest flavonoididest. Taime preparaadid piiravad stafülokokkide ja streptokokkide kasvu, leevendavad oksendamist ja iiveldust. Eesti Teaduste Akadeemia zooloogia ja botaanika instituut "Eesti taimede määraja", Tallinn 1966 В. К. Лавреров, Г. В. Лавренова "Полная энциклопедия. Лекарственных растений" том 1 А—Л, Москва 1999 J. Tammeorg, O. Kook, G. Vilbaste "Eesti NSV ravimtaimed" (3., parandatud trükk), Tallinn 1973 "Helichrysum arenarium - harilik käokuld". eseis.ut.ee. Vaadatud 31.01.2020. По данным книги «Универсальная энциклопедия лекарственных растений» (см. раздел Литература). Губанов И. А. и др. 1342. Helichrysum arenarium (L.) Moench — Цмин песчаный, или Бессмертник //Иллюстрированный определитель растений. Harilik käokuld andmebaasis eElurikkus  Harilik käokuld – pildid, videod ja helifailid Wikimedia Commonsis